section_heading: Znanstvena djelatnost
paragraph_text: Osim brojnih stručnih članaka o ratovodstvu, mornaričkoj i podmorničkoj problematici (koje je počeo objavljivati još dok je bio u JNA), Domazet se istaknuo kao vojni analitičar s težištem interesa na geostrategijskim raščlambama. Tu mu je najvažnije djelo Hrvatska i veliko ratište, Zagreb, 2002. Domazetove su posljednje knjige Gospodari kaosa, 2005., Klonovi nastupaju, 2007., Hrvatski Domovinski rat 1991.-1995.: strateški pogled, 2010., u kojima se bavi problematikom povijesti i trenutne zbilje uspostave "Novog svjetskog poretka", kao i pogledom na oslobađajući Domovinski rat sa strateškog gledišta i Hrvatskom geostrateškom položaju u Europi.